Bétera celebra l'Exaltació de les Falleres Majors de 2019, Omayra Calvo i Carla Gelde
29 de octubre de 2018

Bétera va celebrar el dissabte un dels actes més solemnes i protocol·laris però també emotius del calendari faller: l'Exaltació de les Falleres Majors de Bétera 2019.

La jornada va començar al Saló de Plens del Castell on els regidors del govern municipal rebien a Omayra Calvo i Carla Gelde així com, a les que més tard, serien nomenades com la seua cort d'honor. Totes dues signaven en el Llibre d'Honor de la localitat com a màximes representants de les festes falleres.

La pluja va obligar a la Junta Local Fallera a celebrar la tradicional recepció a l'entrada principal de la Casa de la Cultura de Bétera. Allí les Falleres Majors de Bétera van rebre a les Falleres Majors i Presidents de les cinc comissions del poble, així com a les Juntes Locals d'altres municipis.

Yelko Rodríguez va ser l'encarregat de presentar l'acte i en la seua primera intervenció va recordar que es complixen 10 anys des de la fundació de la Junta Local Fallera de Bétera, un organisme del qual va reivindicar l'esforç i treball no remunerat que realitzen els seus membres sempre al servei de la festa fallera.

Carla López, Ana Sáez, Andrea Martínez, Valeria Ramírez, Ambar Edo i Mª José Granell van rebre la banda i insígnia que les distingirà durant els pròxims mesos com Corts d'Honor de les Falleres Majors de Bétera.

Després va arribar el torn d'exaltar a Carla Gelde, Fallera Major Infantil de Bétera 2019, i a Omayra Calvo, Fallera Major de Bétera 2019, que van rebre les seues bandes emocionades i feliços.

En els seus discursos les dues van destacar la gran responsabilitat que comporta ser les màximes representants de les falles del municipi i van assegurar sentir-se emocionades, il·lusionades i amb el suport tant per les seues corts d'honor com per les seues respectives famílies.

Per celebrar el 10é aniversari de la creació de la Junta Local Fallera, van pujar a l'escenari les 6 xiquetes i 6 dones que han sigut Falleres Majors de Bétera. També van rebre un reconeixement especial David Aloy, president i fundador de la Junta Local, i el seu successor, José Mª Asensi, actual president.

"Tant Omayra com Carla porten les falles a la sang, i això és un plus a l'hora de convertir-se en les ambaixadores d'esta festa valenciana" afirmava l'alcaldessa de Bétera, Cristina Alemany (Compromís), en el seu discurs.

Alemany destacava també que serà el primer any que les dues tinguen les seues respectives Corts d'Honor "els membres de la Junta Local són imprescindibles per a les falleres majors: les acompanyen, assessoren i guien. El fet d'incorporar una cort d'honor incideix encara més en l'acompanyament dia, vesprada i nit que tindran tant Carla com Omayra".